व्हीलचेयर पर मुख्तार अंसारी, मोहाली कोर्ट में पेशी के दौरान आया नजर
मुख्तार अंसारी ने कोर्ट से बाहर निकलते समय मीडिया से कहा कि पंजाब सरकार उसे फंसा रही है और उसके ऊपर झूठे आरोप लगाए गए हैं।
चंडीगढ़। उत्तर प्रदेश का बाहूबली विधायक और माफिया डॉन मुख्तार अंसारी बुधवार को मोहाली कोर्ट में पेश होने के समय व्हील चेयर पर बैठा हुआ नजर आया। सुप्रीम कोर्ट ने मुख्तार अंसारी को पंजाब से उत्तर प्रदेश में शिफ्ट करने का आदेश दिया है और बुधवार को मोहाली कोर्ट में पेशी के दौरान मुख्तार अंसारी ने पंजाब पुलिस पर ही आरोप लगा दिया कि वह उसे फंसा रही है। मुख्तार अंसारी ने कोर्ट से बाहर निकलते समय मीडिया से कहा कि पंजाब सरकार उसे फंसा रही है और उसके ऊपर झूठे आरोप लगाए गए हैं। मुखतार अंसारी (हिस्ट्रीशीट नम्बर 16 बी) 2005 से जेल में बंद है। कृष्णानन्द राय की हत्या के मामले में बरी होने के बाद मुख्तार पंजाब चला गया। पहले मुख्तार पर 47 मुकदमे दर्ज थे, जिनमें 14 में बरी और 29 में चार्जशीट हो गई है। 7 मामलों में फाइनल रिपोर्ट लग गई है। 4 केस वापस ले लिए गए हैं। पंजाब के रोपड़ में रंगदारी के मुकदमे में मुख्तार करीब डेढ़ साल पहले रोपड़ जेल गया था फिर यूपी नहीं आया। यूपी में चल रहे मामलों में मुख्तार की कोर्ट में पेशी की कई बार पुलिस ने कोशिश की लेकिन कामयाबी नहीं मिली। अभी गाजीपुर जिले के मुहम्मदाबाद कोतवाली में फर्जी दस्तावेज के जरिए असलहे का लाइसेंस लेने का मुकदमा है जिसकी सुनवाई प्रयागराज के MP MLA कोर्ट में चल रही है। यहां की पुलिस 3 बार सम्मन लेकर रोपड़ जेल जा चुकी है लेकिन मुख्तार अंसारी बीमारी की आड़ में कोर्ट में पेश नहीं हुआ। अक्टूबर 2020 में भी पुलिस प्रयागराज की MP MLA कोर्ट का सम्मन लेकर रोपड़ जेल गई थी लेकिन मुख्तार पेश नहीं हुआ। रूपनगर के सीविल सर्जन के दफ्तर से मेडिकल बोर्ड की रिपोर्ट से मुख्तार कोर्ट में पेश होने से बच गया। रिपोर्ट के मुताबिक मुख्तार को स्लिप डिस्क, डायबीटीज़ और डिप्रेशन की शिकायत है और तीन महीने तक बेड रेस्ट की ज़रूरत है। प्रयागराज के MP MLA कोर्ट में मुख्तार पर दस मुकदमे चल रहे हैं। मुख्तार की तरफ से प्रयागराज के जिला जज के यहां अपील की गई है कि कोर्ट में पेशी से उसे छूट दी जाए क्योंकि यूपी के जेल में उसकी मुन्ना बजरंगी की तरह हत्या हो सकती है।मुख्तार के ऊपर जो मुकदमे चल रहे है उनमें हत्या जैसे संगीन मुकदमे भी है। इलाहबाद हाईकोर्ट में मुख्तार पर हत्या का मुकदमा चल रहा है, जहां आरोप है कि मुख्तार बीमारी का बहाना बनाकर पेश नहीं हो रहा। अगस्त 2009 में मऊ के यूनियन बैंक चौराहे पर अजय प्रकाश उर्फ मन्ना सिंह हत्या कर दी गई थी। मन्ना की तो मौके पर मौत हो गई बाद में मन्ना के साथी राजेश राय की मौत हो गई। मुख्तार पर जेल से हत्त्या कराने का आरोप लगा। मन्ना सिंह ने मुख्तार के खिलाफ मुकदमा दर्ज कराया, सेशन कोर्ट से इस मामले में मुख्तार बरी हो गया। अब मन्ना सिंह के भाई अशोक सिंह ने हाईकोर्ट में अपील की है लेकिन मुखतार पेशी पर नहीं आ रहा। इस मामले के गवाह राम सिंह मौर्य को मार्च 2010 में मऊ के RTO दफ्तर में भीड़भाड़ वाले जगह पर मार दिया गया, मौर्य का सुरक्षाकर्मी भी मारा गया। इन दोनों हत्याओं के इल्ज़ाम भी मुखतार पर हैं और इस मामले में प्रयागराज की MP MLA कोर्ट में सुनवाई चल रही है। इस केस में भी मुखतार पेश नहीं हो रहा और प्रयागराज के जिला जज के यहां अपील की है कि पर्सनल पेशी से छूट मिले।मुख़्तार के खिलाफ प्रयागराज की एमपी एमएलए स्पेशल कोर्ट में कुल 10 मुक़दमे लम्बित हैं, इनमे से डबल मर्डर का एक मामला फाइनल स्टेज पर है, जिसका ट्रायल लगभग पूरा हो चुका है और कभी भी फैसला आ सकता है। इसके अलावा बाकी नौ मुकदमों में छह में इन दिनों गवाही के साथ ट्रायल चल रहा है। बाकी 3 मुकदमों में अभी अदालत ने मुख्तार पर चार्ज फ्रेम यानी आरोप तय नहीं किए हैं। 10 मुकदमों में से अकेले चार गैंगस्टर के हैं। गैंगस्टर के तीन मुक़दमे गाज़ीपुर जिले के हैं, जबकि एक मऊ जिले का है। इसके अलावा मुख़्तार पर हत्या और जानलेवा हमले के भी मुक़दमे चल रहे हैं। मऊ जिले के दक्षिण टोला थाने में दर्ज एफआईआर में तो मुख़्तार को उम्र कैद से लेकर फांसी तक की सज़ा हो सकती है। एमपी एमएलए कोर्ट में मुख्तार के खिलाफ दस मुक़दमे चल रहे हैं तो एक मुकदमा खुद मुख्तार ने वारणासी जेल में बंद माफिया बृजेश सिंह के खिलाफ दाखिल कर रखा है। मुख़्तार ने इस मामले में गवाही शुरू कराने के लिए फरवरी महीने में कोर्ट से गुहार भी लगाई है। बीस साल पुराने इस मुक़दमे में ट्रायल फिलहाल रुका हुआ है। बाहुबली मुख्तार के खिलाफ एक चर्चित मुकदमा फर्जी तरीके से शस्त्र लाइसेंस हासिल करने का भी है।